CELEX: C2004/262/63
Language: sk
Date: 2004-10-23 00:00:00
Title: Vec T-276/04: Žaloba podaná dňa 8. júla 2004 Compagnie Maritime Belge N.V./S.A. proti Komisii Európskych spoločenstiev

23.10.2004   
            
            
               SK
            
            
               Úradný vestník Európskej únie
            
            
               C 262/32
            
         Žaloba podaná dňa 8. júla 2004 Compagnie Maritime Belge N.V./S.A. proti Komisii Európskych spoločenstiev
   (Vec T-276/04)
   (2004/C 262/63)
   Jazyk konania: francúzština
   Spoločnosť Compagnie Maritime Belge N.V./S.A, so sídlom v Antverpách (Holandsko), zastúpená Denis Waelbroeck, advokátom, podala 8. júla 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil rozhodnutie Komisie z 30. apríla 2004 vo veciach COMP/D2/32.450 a 32.448 ukladajúce žalobcovi pokutu za porušenie článku 82 zmluvy ES alebo aby prinajmenšom podstatne znížil túto pokutu;
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Rozhodnutím 93/82/EHS z 23. decembra 1992 Komisia uložila žalobcovi, okrem iného, pokutu v rámci konania podľa článkov 85 a 86 (teraz články 81 a 82) Zmluvy ES. Na základe žaloby podanej žalobcom proti tomuto rozhodnutiu Súdny dvor rozsudkom zo 16. marca 2001 (1) zrušil toto rozhodnutie v časti ukladajúcej pokutu žalobcovi. Následne po vyhlásení tohto rozsudku Komisia prijala napadnuté uznesenie ukladajúce žalobcovi pokutu 3 400 000 euro za tie isté porušenia.
   Na podporu svojej žaloby o neplatnosť tohto posledného rozhodnutia žalobca predovšetkým uvádza, že Komisia prijala toto druhé rozhodnutie mimo riadnych lehôt a je teda zbavená možnosti konať. Žalobca rovnako tvrdí, že Komisia porušila jeho práva na obhajobu tým, že opätovne rozhodla len o otázke uloženia pokuty. Podľa žalobcu je povinnosťou Komisie pri ukladaní pokuty opätovne prehodnotiť porušenia ku dňu svojho nového rozhodnutia a nemôže, ako v danom prípade, vychádzať z dvanásť rokov starého posúdenia skutkového stavu. Žalobca rovnako tvrdí, že uloženie pokuty je nedôvodné, pretože porušenia neboli preukázané. Napokon žalobca uvádza, že predmetná pokuta je diskriminačná, neprimeraná a bola uložená v rozpore s obvyklou praxou Komisie a predstavuje zneužitie právomoci. Má za to, že mu bola pokuta uložená skoro v plnej výške za údajné zneužitie dominantného postavenia, ktorého sa dopustil na konferencii, na ktorej mal necelú tretinovú účasť.
   
      (1)  Spojené veci C-395/96 P a C-396/96 P